ตุนเงินใช้ตรุษจีน1.8แสนล้าน
ธปท.พร้อมรับแลกธนบัตรใหม่ ร้านทองทำคนซื้อลดพิษศก.ตก
24 ม.ค. 2559

ธปท.พร้อมรับแลกธนบัตรใหม่ ร้านทองทำคนซื้อลดพิษศก.ตก 
ธปท.และธนาคารพาณิชย์สำรองธนบัตรให้ประชาชนใช้จ่ายตรุษจีน 1.8 แสนล้านบาท
นายวรพร ตั้งสง่าศักดิ์ศรี ผู้ช่วยผู้ว่าการ สายออกบัตร ธนาคารแห่งประเทศไทย (ธปท.) เปิดเผยว่า ในเดือน ก.พ.ปีนี้ ซึ่งเป็นช่วงที่มีเทศกาลตรุษจีนจะมีความต้องการใช้จ่ายและถือธนบัตรเงินสดมากกว่าช่วงเวลาที่ไม่มีเทศกาล ทาง ธปท.ได้เตรียมเพิ่มปริมาณธนบัตรชนิดราคาต่างๆ เพื่อให้ธนาคารพาณิชย์เตรียมสำรองไว้จ่ายแลกไว้บริการประชาชนในช่วงสองสัปดาห์ก่อนเทศกาลตรุษจีน เป็นมูลค่าสุทธิประมาณ 7.5 หมื่นล้านบาท เพิ่มขึ้นจากช่วงเทศกาลตรุษจีนปีก่อน 4%
ทั้งนี้ ธปท.ระบุว่า วงเงินเพิ่มดังกล่าวทำให้การสำรองธนบัตรของธนาคารพาณิชย์ในช่วงเทศกาลตรุษจีนปีนี้มีมูลค่ารวมทั้งสิ้นประมาณ 1.8 แสนล้านบาท คาดว่าปริมาณธนบัตรในระบบจะเพียงพอต่อความต้องการเบิกถอนเงินของประชาชน
ด้าน นายจิตติ ตั้งสิทธิ์ภักดี นายกสมาคมค้าทองคำ กล่าวว่า ในช่วงเทศกาลตรุษจีนคาดว่าจะมีลูกค้ามาซื้อทองคำเพื่อที่จะแจกเป็นอั่งเปาน้อยมาก เนื่องจากปัจจุบันบริษัทส่วนใหญ่ไม่มีกำไรมาก ทำให้ต้องลดค่าใช้จ่าย และไม่นิยมแจก อั่งเปาเป็นทองคำ แต่จะจ่ายเป็นเงินสดแทน ส่วนใหญ่จะจ่ายโบนัสในช่วงปีใหม่แทน ซึ่งจะมีแต่คนจีนที่เป็นเถ้าแก่รุ่นอาวุโสเท่านั้นที่ยังแจกอั่งเปา แม้ว่าคนที่ได้รับอั่งเปาในช่วงตรุษจีนเป็นเงินสดจะมาซื้อทองเก็บไว้ก็น้อยลงมากเช่นกัน
ทั้งนี้ ในช่วงปีใหม่ที่ผ่านมาก็เห็นชัดว่าบริษัทห้างร้านที่ปกติจะซื้อทองคำแจกให้เป็นรางวัลลูกค้าก็ลดลงประมาณ 20-25% และลดลงต่อเนื่องมาหลายปีแล้ว เนื่องจากภาวะเศรษฐกิจซบเซาและบริษัทไม่มีกำไรมากเหมือนที่ผ่านมา 
“เมื่อเปรียบเทียบราคาทองคำในช่วงปีใหม่กับช่วงตรุษจีนไม่ได้แตกต่างกันมาก โดยราคาทองในประเทศลดลงเล็กน้อยเนื่องจากค่าเงินบาทแข็งค่าขึ้น ทั้งๆ ที่ราคาทองคำโลกยังคงทรงตัว ส่วนใหญ่ราคาทองคำโลกมีราคาผันผวน อย่างไรก็ตามคาดว่าในระยะสั้น-กลาง ประมาณไตรมาสแรกราคาทองคำมีแนวโน้มจะปรับตัวขึ้นบ้างเล็กน้อย” นายจิตติ กล่าว
ทั้งนี้ สมาคมค้าทองคำประกาศราคาซื้อ-ขายทอง ประจำวันที่ 23 ม.ค. 2559 ครั้งที่ 1 เมื่อเวลา 09.29 น. ซึ่งราคาคงที่ เมื่อเทียบกับราคาเมื่อวันที่ 22 ม.ค. 2559 โดยราคาทองรูปพรรณ รับซื้อบาทละ 18,373.92 บาท ขายออกบาทละ 19,150 บาท ราคาทองคำแท่งรับซื้อบาทละ 18,650 บาท ขายออกบาทละ 18,750 บาท